Ντοματόρυζο
Δίνουμε φρεσκάδα και τόνο πικάντικο στο θεσσαλικό και κυκλαδίτικο πιλάφι, προσθέτοντας ωμό λάδι και ψιλοκομμένα, φρέσκα μυρωδικά στο τέλος.
550 γρ. ολόκληρα ντοματάκια από κονσέρβα, μαζί με το ζουμί τους, 2 κουτ. γλυκού πελτές ντομάτας, 1 ξερό κρεμμύδι, σε ψιλά καρέ, 1 σκελίδα σκόρδου, λιωμένη, 4 κουτ. σούπας φρέσκα φύλλα δυόσμου, ψιλοκομμένα, 300 γρ. ρύζι Καρολίνα Σερρών, 1 κουτ. γλυκού ξύσμα από ακέρωτο λεμόνι, 120 ml ελαιόλαδο, αλάτι, φρεσκοτριμμένο πιπέρι
Σε μια φαρδιά κατσαρόλα ζεσταίνουμε 80 ml από το ελαιόλαδο σε μέτρια φωτιά και σοτάρουμε το κρεμμύδι για περίπου 3 λεπτά, μέχρι να μαλακώσει ελαφρώς. Προσθέτουμε το σκόρδο και τον πελτέ και συνεχίζουμε το σοτάρισμα για περίπου άλλο 1 λεπτό, ανακατεύοντας. Ρίχνουμε τα ντοματάκια ολόκληρα, αλατοπιπερώνουμε και ανακατεύουμε.Προσθέτουμε το ρύζι και συνεχίζουμε το σοτάρισμα για άλλο 1 λεπτό, ανακατεύοντας μέχρι να αλλάξει χρώμα. Ρίχνουμε 650 ml ζεστό νερό, χαμηλώνουμε τη φωτιά και σκεπάζουμε την κατσαρόλα με το καπάκι. Σιγομαγειρεύουμε για περίπου 20 λεπτά, μέχρι να μαλακώσει καλά το ρύζι και να απορροφήσει τα περισσότερα υγρά.Σκορπίζουμε το δυόσμο, το ξύσμα λεμονιού και αποσύρουμε από τη φωτιά. Περιχύνουμε με το υπόλοιπο ελαιόλαδο και σερβίρουμε.
Ντομάτα,Ρύζι,Vegan